钦定古今图书集成/明伦汇编/官常典/第668卷 > 《请吴王覆校诸官启》前人
## 钦定古今图书集成/明伦汇编/官常典/第668卷 > 《请吴王覆校诸官启》前人

郎中令臣云言：“伏见令书，以部曲将李咸、冯南、司马
吴定、给事徐泰等覆校诸官《市买钱帛簿》，率日决咸、
南等治书以下，无所复司，而察钱帛重宝，奸吏多情，
出入之用，诚宜使虚实当法，以防检巧伪。然臣愚，以
圣德龙兴，光有大国，选众官材，庶工肄业。臣以虚薄，
忝窃朝右，虽质弱任重，无益补察。至于奉己思勤，昊
天罔极。”中尉该、大农诞，皆清德淑慎，恪居所司，其下
众官，悉州闾一介，疏暗之咎，虽可日闻，至于处义用
情，庶无大戾。今咸南军旅小人，定泰士卒厮贱，非有
清慎素著，忠公足称。今猥使此等，任以覆校，大臣所
关，犹谓未详，咸等督察，然后得信。既非“开国勿用”之
义，又伤殿下推诚纳下，旷荡之量。虽“使咸等能尽节
益国，而功利百倍，至于光辅国美，犹未若开怀信士
之无失。况咸等所益，不过姑息之利，而名使小人用
事，大道凌替，此臣所以慷慨也。”乱之所兴，在于小人
得亲；治之所废，在于君子自替，废兴治乱，由此而已。
臣备位大臣，职在献可，苟有管见，敢不尽规。愚以宜
发明令，必罢此等，覆察众士，一付治书，则无外之度。
〈阙〉光照远大，信临下人，思尽节矣。谨随启以闻。